ህገ መንግስት ባለበት፣ የህዝቡ የፖለቲካ ንቃተ ህሊና በዳበረበት፤ ትምህርት በተስፋፋበት፤ ዓለም አቀፍ ሁኔታውም ምቹ በሆነበት በዚህ ዘመን የሚገኙት የሐገራችን የፖለቲካ ልሂቃን፤ ‹‹ዴሞክራሲ ተጓደለ፤ መልካም አስተዳደር ተበደለ፤ ፍርድ ተገመደለ›› የሚል ጥቃያቄ ሲነሳባቸው፤ ‹‹ዴሞክራሲ ጊዜን የሚጠይቅ በተቋም ግንባታ የሚመለስ ሥራ ነው›› እያሉ ሩብ ምዕተ ዓመታት ዘለቁ እንጂ እንደሚያወሩት አልሆነላቸውም፡፡ በሃያኛው ክፍለ ዘመን መባቻ፤ መላ አፍሪካን ከተቀራመቱት ኃያል የቅኝ ገዢ ኃይሎች መንጋጋ ለማምለጥ በአልሞት ባይ ተጋዳይነት ወደ ደቡብ የዘመቱትን ‹‹ማይም›› አባቶቻቸውን ‹‹የህዝብን ፈቃድ ሳታከብሩ፣ የዴሞክራሲ መርህን ሳትከተሉና የህግ የበላይነትን ሳታረጋግጡ ገዝታችኋል›› ብለው የሚከሱት የሃያ አንደኛው ክፍለ ዘመን የሐገራችን የፖለቲካ ልሂቃን፤ አያቶቻቸው ‹‹የማያውቁትን›› ነገር እንዲያደርጉ የሚጠይቁ ፍርደ ገምድሎች ሆነው ሳለ፤ እነሱ የሚያውቁትን ማድረግ የማይችሉ እና በአንዳንድ ሚዛን ደግሞ ከሚከሷቸው፤ ኋላቀር ከሚሏቸው አባቶቻቸው ጭምር የሚያንሱ ናቸው፡፡ ‹‹በረቱበት፤ ይረቱበት›› ማለት እንዲህ ነው፡፡
